
Az interaktív tábla és a konkrét költészet együttes alkalmazása a németórán 

Dolgozatomban azt vizsgáltam, hogy hogyan köthető össze hatékonyan a modern idegennyelv-oktatás két területe: az irodalomközpontú nyelvoktatás és a modern, multimédiás taneszközök alkalmazása. Leendő német nyelvtanárként fontosnak tartom a szakmán belüli új lehetőségek felfedezését, új perspektívák megnyitását mind saját jövőbeli pályám, mind az egész szakma számára. Kutatásom témája a német konkrét költészet (konkrete Poesie) és az interaktív tábla együttes alkalmazási lehetőségei a németórán, az ajánlott didaktikai lépések és megfontolások megismerése és bemutatása, valamint ezek gyakorlati megvalósítása volt. Abból az alaptézisből indultam ki, hogy a konkrét költészet és az interaktív tábla egymást kiegészítve hatékonyan, az óra tartalmát, a diákok tudását és képességeit gazdagítva alkalmazható a német nyelvórán.
A kutatás elméleti, szakirodalmakon alapuló fejezete bemutatja az irodalomközpontú nyelvoktatás fontos tételeit, azon belül a konkrét költészet rövid történetét, jellemzőit és hozadékát a tanórai alkalmazás során, valamint Bernd Kast didaktikai modelljét mint lehetséges eljárást a konkrét költészet német nyelvórán történő felhasználására. Ezt a modern, multimédiás taneszközök leírása követi, különös tekintettel az interaktív tábla pozitívumainak, valamint alkalmazási lehetőségeinek és feltételeinek vizsgálatára. Végül a dolgozat rávilágít azon nagy jelentőségű előnyökre, melyek kihasználása a modern tanórát a konkrét költészet új, eddig meg nem valósítható alkalmazásához juttatja el. A tábla a szemléltetés tökéletes eszköze, a manipulálható, dinamikus táblakép segítségével lehetővé teszi a konkrét költészettel való tanítás lényegét: az elemek mozgatását, kiemelését, a szöveg átalakítását, variálását.
Empirikus kutatómunkám két lépésből állt. Először kérdőíves kutatás segítségével mértem fel jelenleg tanító némettanárok a témával kapcsolatos tudásanyagát, véleményét, esetleges tapasztalatait, hogy a didaktikai megfontolásokhoz, az egyes lépések kijelöléséhez kiindulópontot kapjak. Az eredmények igazolták mind a szakirodalmi kutatás alapján megállapítottakat, mind a saját elvárásaimat. Mindezeket alapul véve állítottam össze empirikus munkám második részeként saját, kísérleti projektórámat. Munkám során nagy hangsúlyt fektettem a tanulási célok megfelelő kijelölésére és az interaktív tábla szerepére az egyes feladatoknál.
Eredményeimet és tapasztalataimat összefoglalva megállapítható, hogy a kutatás alaptézise beigazolódott.



